Document ID: 32006R0777

ΚΑΝΟΝΙΣΜΌΣ (ΕΚ) αριθ. 777/2006 ΤΗΣ ΕΠΙΤΡΟΠΉΣ
της 23ης Μαΐου 2006
για την τροποποίηση του παραρτήματος Ι του κανονισμού (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου για τις εισαγωγές και εξαγωγές επικίνδυνων χημικών προϊόντων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για τις εισαγωγές και εξαγωγές επικίνδυνων χημικών προϊόντων (1), και ιδίως το άρθρο 22 παράγραφοι 4 και 5,
Μετά από διαβούλευση με την επιτροπή που έχει συσταθεί δυνάμει του άρθρου 29 της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (2), όσον αφορά τα μέτρα που αναφέρονται στο άρθρο 22 παράγραφος 5 του κανονισμού (ΕΚ) αριθ. 304/2003,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 304/2003 τίθεται σε εφαρμογή η σύμβαση του Ρότερνταμ σχετικά με τη διαδικασία συναίνεσης μετά από ενημέρωση (διαδικασία ΣΜΕ) όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο, η οποία υπογράφηκε στις 11 Σεπτεμβρίου 1998 και εγκρίθηκε, εξ ονόματος της Κοινότητας, με την απόφαση 2003/106/ΕΚ του Συμβουλίου (3).
(2)
Λαμβανομένων υπόψη του κανονισμού (ΕΚ) αριθ. 2076/2002 της Επιτροπής, της 20ής Νοεμβρίου 2002, σχετικά με την παράταση της περιόδου που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου, τη μη καταχώριση ορισμένων δραστικών ουσιών στο παράρτημα Ι της εν λόγω οδηγίας και την ανάκληση των εγκρίσεων για τα φυτοπροστατευτικά προϊόντα που περιέχουν τις ουσίες αυτές (4), καθώς και της απόφασης 2004/129/ΕΚ της Επιτροπής, της 30ής Ιανουαρίου 2004, σχετικά με τη μη καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ του Συμβουλίου και την απόσυρση των εγκρίσεων για τα φυτοπροστατευτικά προϊόντα που περιέχουν αυτές τις δραστικές ουσίες (5), η οποία ελήφθη στο πλαίσιο της οδηγίας 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (6), ορισμένα από τα εν λόγω χημικά προϊόντα πρέπει να προστεθούν στον κατάλογο των χημικών προϊόντων που περιλαμβάνεται στο παράρτημα I μέρος 1 του κανονισμού (ΕΚ) αριθ. 304/2003. Οι εγγραφές θα πρέπει να αντικατοπτρίζουν επίσης το γεγονός ότι κανένα από τα εν λόγω χημικά προϊόντα δεν έχει γνωστοποιηθεί στο πλαίσιο του κοινοτικού προγράμματος αναθεώρησης για την αξιολόγηση των υπαρχουσών ουσιών δυνάμει της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (7), παρόλο που ορισμένα από αυτά προσδιορίστηκαν και επομένως τα κράτη μέλη δύνανται να επιτρέψουν τη χρήση τους στα βιοκτόνα μέχρι την 1η Σεπτεμβρίου 2006 το αργότερο, σύμφωνα με την εθνική νομοθεσία τους.
(3)
Με βάση την απόφαση 2005/864/ΕΚ της Επιτροπής, της 2ας Δεκεμβρίου 2005, σχετικά με τη μη καταχώριση της ουσίας endosulfan στο παράρτημα I της οδηγίας 91/414/ΕΟΚ του Συμβουλίου και με την ανάκληση των εγκρίσεων για τα φυτοπροστατευτικά προϊόντα που περιέχουν αυτή τη δραστική ουσία (8), και δεδομένου ότι το endosulfan προσδιορίστηκε αλλά δεν γνωστοποιήθηκε προκειμένου να αξιολογηθεί δυνάμει της οδηγίας 98/8/ΕΚ και επομένως τα κράτη μέλη δύνανται να εξακολουθήσουν να επιτρέπουν τη χρήση του μέχρι την 1η Σεπτεμβρίου 2006, η χρήση του περιορίστηκε αυστηρά στα φυτοφάρμακα. Το συγκεκριμένο προϊόν πρέπει συνεπώς να προστεθεί στους καταλόγους που περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 304/2003.
(4)
Στην πρώτη σύνοδό της, που πραγματοποιήθηκε το Σεπτέμβριο του 2004, η διάσκεψη των μερών της σύμβασης του Ρότερνταμ αποφάσισε να επιφέρει τροποποιήσεις στο παράρτημα III της σύμβασης, το οποίο περιλαμβάνει τον κατάλογο των χημικών προϊόντων που υπόκεινται στη διαδικασία ΣΜΕ. Όλες αυτές οι τροποποιήσεις άρχισαν να ισχύουν το αργότερο την 1η Ιανουαρίου 2006. Οι κατάλογοι των χημικών προϊόντων οι οποίοι περιλαμβάνονται στα μέρη 1, 2 και 3 του παραρτήματος I του κανονισμού (ΕΚ) αριθ. 304/2003 πρέπει επομένως να τροποποιηθούν αντιστοίχως.
(5)
Επιπλέον, οι υφιστάμενες εγγραφές ορισμένων χημικών προϊόντων πρέπει να επικαιροποιηθούν, ώστε να ληφθούν υπόψη οι εξελίξεις στις κανονιστικές ρυθμίσεις μετά την τελευταία τροποποίηση του παραρτήματος I. Επίσης, στα μέρη 1 και 2 του παραρτήματος I του κανονισμού (ΕΚ) αριθ. 304/2003 υπάρχουν ορισμένα μικρά λάθη που πρέπει να διορθωθούν.
(6)
Ο κανονισμός (ΕΚ) αριθ. 304/2003 πρέπει επομένως να τροποποιηθεί αντιστοίχως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 29 της οδηγίας 67/548/ΕΟΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 304/2003 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαΐου 2006.

Labels: 3
1
20